b'\n_START_ARTICLE_\nPastoral na liham\n_START_PARAGRAPH_\nAng pastoral na liham o liham para sa pinuno ng simbahan (Ingles: pastoral epistle) ay mga sulat na nauukol para sa mga pinuno ng parokya o simbahan, partikular na ang sa Kristiyanismo at Katolisismo. Kabilang sa mga nakakatanggap ng ganitong uri ng liham ang mga pinunong pari ng parokya o kura paroko, obispo, pastor, at ministro, na gumaganap bilang mga "pastol" ng simbahan o parokya (ang mga "kawan"). Kabilang sa mga ito ang Unang Sulat kay Timoteo, Ikalawang Sulat kay Timoteo, at Sulat kay Tito na matatagpuan sa Bagong Tipan ng Bibliya. Nagmula ang mga sulat na ito kay San Pablo - isang apostol - na ipinadala kina San Timoteo at Tito ang Alagad, na mga pinuno ng sinaunang simbahang Kristiyano. Batay sa mga halimbawang ito mula sa Bibliya, naglalaman ang mga ito ng mga gabay o patnubay hinggil sa pagsasanay at pagpili ng mga pinuno ng simbahan. Samakatuwid, tinatalakay ng mga sulat na pampastor na ito ang mga katangian ng isang pinunong pansimbahan.\n_START_SECTION_\nMakabagong kahulugan\n_START_PARAGRAPH_\nSa makabagong kabuluhan at gamit, isang bukas na liham ang isang sulat na pastoral (mas angkop na tinatawag bilang pastoral letter sa Ingles, hindi bilang pastoral epistle na laan lamang para sa mga sulat na nasa Bibliya) na nagmumula sa isang obispo at ipinadadala sa mga kura o katulad at sa mga mamamayan ng isang diyosesis (o kapwa para sa dalawang pangkat) na naglalaman ng mga pangkalahatang pangaral, paalala, kaatasan, mga mungkahi, at patnubay na pangkaasalan. Sa Simbahang Katoliko, karaniwang ipinadadala ang ganitong mga uri ng sulat sa loob ng mga partikular na panahong eklesyastiko, malimit na sa umpisa ng pagaayuno._NEWLINE_Para sa mga hindi episkopal na simbahang Protestante, nagmumula ang ganitong mga liham sa isang pastor - mga sulat ng pastor - na ipinadadala at ibinibigay sa kaniyang kongregasyon, na kinaugaliang inilalabas sa mga natatanging panahon. Halimbawa na ang mula sa isang tagapasinaya ng isang kapulungang Presbitero o tagapangasiwa ng isang Simbahang Kongresyonal o kasapiang Bautista (mga Baptist sa Ingles).'